**Informatīvais ziņojums**

**„Par Latvijas viedokli Latvijas – Igaunijas**

**Starpvaldību komisijas pārrobežu sadarbības veicināšanai 2019.gada sēdē”**

**1.Situācijas raksturojums**

Pamatojoties uz Ministru kabineta 2018.gada 2.oktobra sēdes protokola Nr.45 30§ 3.4.punktu, Vides aizsardzības un reģionālās attīstības ministrija (turpmāk – VARAM), nodrošinot Latvijas Republikas un Igaunijas Republikas Starpvaldību komisijas pārrobežu sadarbības veicināšanai (turpmāk – Latvijas – Igaunijas SVK vai SVK) darba koordināciju Latvijā, informē, ka ir panākta vienošanās ar Igaunijas pusi par Latvijas – Igaunijas SVK sēdes organizēšanu 2019.gada 6.novembrī (turpmāk – SVK sēde). Pēdējā Latvijas – Igaunijas SVK sēde notika 2018.gada 10.oktobrī Tallinā, Igaunijā, kuras laikā tika pausts Latvijas puses viedoklis saskaņā ar Ministru kabinetā 2018.gada 2.oktobrī ar protokollēmumu Nr.45 30§ (turpmāk – protokollēmums) apstiprināto informatīvo ziņojumu „Par Latvijas viedokli Latvijas-Igaunijas Starpvaldību komisijas pārrobežu sadarbības veicināšanai 2018.gada sēdē".

Ievērojot rotācijas principu, Latvijas – Igaunijas SVK sēde 2019.gadā tiks organizēta Latvijā, un to vadīs vides aizsardzības un reģionālās attīstības ministrs. Latvijas – Igaunijas SVK 2019.gada sēdes organizēšana tiks nodrošināta VARAM budžetā piešķirto līdzekļu ietvaros.

Saskaņā ar Latvijas – Igaunijas SVK nolikumu, tās izveidošanas **mērķis** **ir vienoties par kopīgiem pasākumiem un aktivitātēm**, kas palīdz nodrošināt brīvu darbaspēka, preču, pakalpojumu un kapitāla kustību Latvijas un Igaunijas pārrobežu reģionos, **grozot vai papildinot attiecīgos tiesību aktus, kā arī noslēdzot vienošanos starp valstīm.**

Lai nodrošinātu efektīvāku SVK formāta izmantošanu abu valstu aktuālo jautājumu, kas atbilst SVK kompetencei, risināšanai, VARAM sadarbībā ar Aizsardzības ministriju, Iekšlietu ministriju, Satiksmes ministriju un Veselības ministriju ir sagatavojusi informatīvo ziņojumu „Par Latvijas viedokli Latvijas – Igaunijas Starpvaldību komisijas pārrobežu sadarbības veicināšanai 2019.gada sēdē” (turpmāk – Informatīvais ziņojums). Informatīvā ziņojuma sagatavošanai VARAM 2019.gada janvārī aicināja nozaru ministrijas un citas plānošans reģionus atbilstoši to kompetencei sniegt savu viedokli par 2018.gada Latvijas – Igaunijas SVK sēdē iekļautajiem jautājumiem, norādīt tā risināšanas statusu. 2019.gada aprīlī VARAM uzrunāja nozaru ministrijas un lūdza veikt detalizētu analīzi jaunu aktuālo jautājumu izvirzīšanai. Kā arī saskaņā ar 2018.gadā SVK sēdē pieņemto lēmumu, gatavojoties nākamajai SVK sēdei, VARAM 2019.gada aprīlī nosūtīja attiecināmajiem plānošanas reģioniem veidlapu pārrobežu šķēršļu aprakstam, ar kuru aicināja informēt par reģionālajā līmenī identificētajiem pārrobežu šķēršļiem vai problēmjautājumiem, kuru risināšanai būtu nepieciešama starpvaldību līmeņa iesaiste.

Pamatojoties uz Latvijas puses iesniegto informāciju par 2019.gada SVK sēdes jautājumiem, VARAM informē par jautājumu statusu un sniedz priekšlikumu Latvijas pozīcijai par tālāko rīcību šo jautājumu virzībā.

**2. Priekšlikumi Latvijas – Igaunijas SVK 2018.gada sēdes protokolā iekļauto jautājumu risināšanai, Latvijas puses un Igaunijas puses jaunie ierosinājumi Latvijas – Igaunijas SVK darba kārtībai 2019.gadā**

2018.gada darba kārtībā bija šādi jautājumi:

* Veselības aprūpes pakalpojumi pierobežas reģionos;
* Pārrobežu dzelzceļa savienojuma Rīga-Tartu attīstība;
* Prioritāri rekonstruējamo pierobežas ceļa posmu noteikšana un saskaņošana;
* Prāmja savienojums starp Sāremā salu un Kurzemi;
* Vienota ģeodēziskā pamatojuma izveide dzelzceļa līnijas *Rail Baltica* izbūvei;
* Savstarpējo pārrobežu glābšanas operāciju procedūru un plānu saskaņošana;
* Kopējas iepakojumu depozīta sistēmas izveide.

Papildus abu valstu SVK darbu koordinējošās institūcijas apkopoja nozaru ministriju, iesaistīto institūciju un pierobežas pašvaldību viedokļus. Tā rezultātā SVK sēdes darba kārtībai 2019.gadam tiek virzīts viens jautājums ”Ģeodēziskās atskaites sistēmas vienādošana Latvijas-Igaunijas robežas tuvumā”

Informatīvajā ziņojumā iepriekš minētie jautājumu apraksti tiek sagrupēti pa jomām zemāk.

Latvijas – Igaunijas SVK darba koordināciju Igaunijā nodrošina Igaunijas Republikas finanšu ministrija. **Atbilstoši š.g. 23.septembrī saņemtajai Igaunijas SVK koordinatora atbildei Igaunijas puse saskaņo Latvijas institūciju priekšlikumus jautājumu turpmākai virzībai, t.sk. jautājuma par vienota ģeodēziskā pamatojuma izveidi dzelzceļa līnijas Rail Baltica izbūvei izņemšanu no turpmākās SVK darba kārtības, kā arī izsaka piekrišanu jauna jautājuma “Ģeodēziskās atskaites sistēmas vienādošana Latvijas-Igaunijas robežas tuvumā” iekļaušanai SVK 2019.gada sēdes darba kārtībā.**

**2.1.Veselības aprūpes pakalpojumi pierobežas reģionos**

Veselības aprūpes jomā SVK izskata divus jautājumus:

1. medicīnas pakalpojumu nodrošināšana Valkas un pierobežas reģiona iedzīvotājiem Valgas slimnīcā (izriet no iepriekšējās SVK sēdes, iekļauj Igaunijas puses ierosināto jautājumu par Valgas slimnīcas sniegto pakalpojumu izmantošanu pierobežā);
2. sadarbība neatliekamās palīdzības sniegšanā ārkārtas situācijās (izriet no iepriekšējās SVK sēdes).

**2.1.1. Medicīnas pakalpojumu nodrošināšana Valkas un pierobežas reģiona iedzīvotājiem Valgas slimnīcā**

Jautājuma būtība: Valgas slimnīca Valkas iedzīvotājiem teritoriāli atrodas daudz tuvāk nekā tuvākā slimnīca Latvijā (Valmieras slimnīca atrodas 50 km attālumā no Valkas). Šobrīd Latvija tiešā veidā nekompensē citā valstī saņemtos medicīnas pakalpojumus, turklāt veselības aprūpes izmaksu segšanas sistēmas Igaunijā un Latvijā ir ļoti atšķirīgas.

Risinot jautājumu par medicīnas pakalpojumu izmantošanu Valkas (kā arī citiem pierobežas reģiona) iedzīvotājiem Valgas slimnīcā, Veselības ministrija atrada risinājumu un Latvijas normatīvajos aktos tika iekļauta norma, kas atļauj Neatliekamās palīdzības dienestam un Nacionālajam veselības dienestam slēgt līgumus gan par neatliekamās palīdzības, gan par plānveida medicīnas pakalpojumu saņemšanu citu valstu slimnīcās (Ministru kabineta 2018.gada 28.augusta noteikumu Nr.555 “Veselības aprūpes pakalpojumu organizēšanas un samaksas kārtība” 5.2.4. apakšpunkts).

2018.gada 11.decembrī Rīgā notika Latvijas un Igaunijas ekspertu sanāksme, kurā Valgas slimnīca informēja par iespējamo piedāvājumu Latvijas iedzīvotājiem. Igaunijas puse informēja par nepieciešamību veikt izmaiņas esošajos līgumos sakarā ar Igaunijas kompetentās iestādes maiņu, kā arī par to, ka Igaunijā 2019.gada martā notiks parlamenta velēšanas ar sekojošu valdības maiņu, līdz ar to notiks darbs pie līgumu tehniskās sagatavošanas, bet to aktīva virzība gada pirmajos mēnešos nenotiks.

Eksperti vienojās, ka Igaunijas puse sagatavos jauno līgumu projektus un nosūtīs Latvijai pēc 2019.gada aprīļa. Pēc Veselības ministrijas rīcībā esošās informācijas šie projekti tiks nosūtīti 2019.gada septembra beigās.

|  |
| --- |
| **Par nozari atbildīgās Latvijas institūcijas viedoklis vai priekšlikums** |
| Veselības ministrijas viedoklis:  Ņemot vērā jautājuma nozīmīgumu, jāturpina darbs pie līgumu sagatavošanas, lai tos varētu noslēgt iespējami īsākā laikā. |

**Latvijas priekšlikums jautājuma virzībai:**

Saglabāt jautājumu par medicīnas pakalpojumu nodrošināšanu Valkas un pierobežas iedzīvotājiem Valgas slimnīcā SVK darba kārtībā, turpinot tā uzraudzību SVK ietvaros.

**2.1.2. Sadarbība neatliekamās palīdzības sniegšanā ārkārtas situācijās**

Jautājuma būtība: 2018.gadā SVK sēdē tika nolemts turpināt darbu pie nepieciešamās divpusējās sadarbības neatliekamās palīdzības sniegšanā ārkārtas situācijās. 2018.gada jūnijā Igaunijas Sociālo lietu ministrija nosūtīja Latvijas pusei līguma priekšlikumu par ar veselības aprūpi saistīto savstarpējo palīdzību un sadarbību katastrofu novēršanas, gatavības un reaģēšanas jomā (turpmāk – līgums). Veselības ministrijas un Neatliekamās medicīniskās palīdzības dienesta eksperti izskatīja priekšlikumu un to atbalstīja. Saņemti sākotnējie komentāri un priekšlikumi no Tieslietu ministrijas, Iekšlietu ministrijas un Finanšu ministrijas, kas 2018.gada 30.novembrī tika nosūtīti Igaunijas pusei iestrādāšanai līguma tekstā. Līdzīgi kā ar iepriekšminētajiem līgumiem, Igaunijas puse solīja atsūtīt pārstrādātu projektu pēc 2019.gada aprīļa. Sagaidāms, ka tas tiks saņemts 2019.gada septembra beigās.

|  |
| --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** |
| Veselības ministrijas viedoklis:  Igaunijas puse sagatavos grozījumus *“Latvijas Republikas Veselības ministrijas, Igaunijas Republikas Sociālo lietu ministrijas un Igaunijas Republikas Iekšlietu ministrijas vienošanās par savstarpējo palīdzību neatliekamās medicīniskās palīdzības sniegšanā pierobežas teritorijā”* (turpmāk – Vienošanās) un ar to saistītajā sadarbības līgumā starp Vienošanās atbildīgajām iestādēm. Pēc saskaņošanas ar Latvijas pusi šie līgumi varētu tikt parakstīti 2019.gada laikā.  Latvijas priekšlikumus *"Latvijas Republikas valdības un Igaunijas Republikas valdības līguma par savstarpēju palīdzību un sadarbību ārkārtējo situāciju novēršanā, gatavībā un reaģēšanā veselības jomā"* projektā Igaunijas puse iestrādās tekstā un nosūtīs Latvijas pusei atkārtotai saskaņošanai un sagatavošanai virzībai Ministru kabinetā. Plānots, ka līgums tiks parakstīts līdz 2019.gada beigām. |

**Latvijas priekšlikums jautājuma virzībai:**

Saglabāt SVK darba kārtībā jautājumu par sadarbību neatliekamās palīdzības sniegšanā ārkārtas situācijās.

**2.2. Pārrobežu sadarbība transporta attīstības jomā**

Transporta attīstības jomā SVK izskata četrus jautājumus, kuri izriet no 2018.gada SVK sēdes:

1. Pārrobežu dzelzceļa savienojuma Rīga-Tartu attīstība;
2. Prioritāri rekonstruējamo pierobežas ceļu posmu noteikšana un saskaņošana;
3. Prāmja savienojums starp Sāremā salu un Kurzemi;
4. Vienota ģeodēziskā pamatojuma izveide dzelzceļa līnijas *Rail Baltica* izbūvei.

**2.2.1. Pārrobežu dzelzceļa savienojuma Rīga-Tartu attīstība**

Jautājuma būtība: 2018.gadā SVK sēdē puses vienojās par nepieciešamību turpināt sadarbību pārrobežu dzelzceļa savienojuma jautājumā abu valstu atbildīgo ministriju līmenī. Sēdē tika izskatīti jautājumi par vilcienu kustības sarakstu sinhronizēšanu dzelzceļa savienojumā starp Tartu un Rīgu, kā arī tika apsvērts priekšlikums par tiešās dzelzceļa līnijas Tartu-Rīga atjaunošanu.

Šobrīd pasažieru vilcienu kustība starp Latvijas Republiku un Igaunijas Republiku tiek nodrošināta ar dīzeļvilcieniem, sākot no 2008.gada 26.aprīļa. Diennaktī maršrutā Rīga-Lugaži-Valga kursē 2 dīzeļvilcienu pāri katru dienu.

Pārrobežu dzelzceļa līnijas Rīga-Tartu vilcienu kustības saraksti 2018./2019.gada vilcienu kustības grafikā, kas stājās spēkā 2018.gada 9.decembrī, iespēju robežās ir sinhronizēti:

katru dienu no Rīgas Tartu virzienā vilcieni:

Nr.868 Rīga (10.34) - Valga (13.47);

Nr.335 Valga (14.11) - Tartu (15.25);

brīvdienās un LR svētku dienās no Tartu Rīgas virzienā vilcieni:

Nr.332 Tartu (15.04) - Valga (16.16);

Nr.869 Valga (16.41) - Rīga (19.48);

darba dienās no Tartu Rīgas virzienā vilcieni:

Nr.330 Tartu (10.11) - Valga (11.23);

Nr.867 Valga (14.40) - Rīga (17.39) (Valgā jāgaida 3st.17 min)\*.

Valsts robežu vidēji mēnesī šķērso aptuveni 1000 dzelzceļa satiksmes pasažieru.

Par starptautisko pasažieru vilcienu Kijeva-Minska-Viļņa-Rīga ar teorētisko potenciālu maršruta pagarināšanai līdz Tallinai.

Ja tiek panākta starpvalstu vienošanās par pasažieru vilciena maršruta Kijeva – Minska – Viļņa - Rīga pagarināšana līdz Tallinai, tas būtiski ietekmēs papildu reisu norīkošanas ekonomisko pamatojumu. Atkarībā no šo sarunu rezultāta un attiecīga lēmuma pieņemšanas, var tikt plānota tālāka dzelzceļa kustība maršrutā Rīga – Lugaži – Valga – Tartu.

Pasažieru vilciena Kijeva-Minska-Viļņa-Rīga kursēšana no 2019.gada 30.janvāra līdz 2019.gada decembra sākumam noteikta reizi četrās dienās.

|  |
| --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** |
| Satiksmes ministrijas viedoklis:  Ja tiek panākta starpvalstu vienošanās par pasažieru vilciena maršruta Kijeva – Minska – Viļņa - Rīga pagarināšanu līdz Tallinai, tas būtiski ietekmēs papildus reisu norīkošanas ekonomisko pamatojumu. Atkarībā no šo sarunu rezultāta un attiecīgā lēmuma pieņemšanas, var tikt plānota tālāka dzelzceļa kustība maršrutā Rīga – Lugaži – Valga – Tartu.  Jālūdz Igaunijas pusei izskatīt iespēju pielāgot vilcienu kustības sarakstu pasažieru pārsēšanās nodrošināšanai, samazinot esošo gaidīšanas laiku Valgas stacijā. |

**Latvijas priekšlikums jautājuma virzībai:**

Saglabāt SVK darba kārtībā un turpināt sadarbību jautājumā par pārrobežu dzelzceļa savienojuma Tartu – Rīga attīstību.

**2.2.2. Prioritāri rekonstruējamo pierobežas ceļa posmu noteikšana un saskaņošana**

Jautājuma būtība: Latvijas un Igaunijas pierobežas kritiski sliktais ceļu infrastruktūras stāvoklis būtiski kavē teritorijas attīstību, apgrūtinot pasažieru un kravu pārvadājumus. Iepriekšējā SVK sēdē tika nolemts noturēt abu pušu ekspertu konsultācijas darba grupas formātā, lai panāktu vienošanos par pierobežas zonā prioritāri sakārtojamiem ceļu posmiem, kas būtu ar augstāku pievienoto vērtību abu valstu pierobežas attīstībai.

|  |
| --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** |
| Satiksmes ministrijas viedoklis:  Baltijas Ceļinieku asociācija, kas apvieno Baltijas valstu autoceļu administrāciju vadošos pārstāvjus, organizē regulāras tikšanās,  t.sk. ar Igaunijas kolēģiem. Viena no diskusiju tēmām ir pārrobežas infrastruktūras attīstība.  Šobrīd turpmākai attīstīšanai ir definēti sekojoši kopējo interešu objekti:  • V372 Gaujiena – Lejaskrogs – Latvijas – Igaunijas robeža (0,7 - 8,13 km)   – Taheva;  • V381 Bārdaskrogs  - Latvijas – Igaunijas robeža (3,12 - 9,2 km)  – Krabi – Metstaga;  • V256 Ērģeme – Omuļi – Latvijas – Igaunijas robeža (1,08 - 14,48 km)  – Taagepera. |

**Latvijas priekšlikums jautājuma virzībai:**

Saglabāt SVK darba kārtībā jautājumu par prioritāri rekonstruējamo pierobežas ceļa posmu noteikšanu un saskaņošanu starp valstīm.

**2.2.3. Par prāmja savienojumu starp Sāremā salu un Kurzemi**

Jautājuma būtība: Kurzemes ziemeļrietumu Baltijas jūras piekraste (Latvijā) un Sāremā sala (Igaunijā) ir novietotas fiziski tuvu, bet neesošs transporta savienojums apgrūtina sadarbību starp šīm divām teritorijām. Gan Ziemeļkurzemes, gan Sāremā pašvaldība transporta savienojuma – prāmja satiksmes neesamības dēļ atrodas nosacītā izolētībā. Prāmja satiksmes atjaunošana sniegtu ieguvumus tūrisma pakalpojumu sniedzējiem abās valstīs.

2019.gada 2.jūlijā (ar termiņu 2019.gada 29.jūlijs) tika izsludināts konkurss potenciālajam operatoram prāmju satiksmes maršrutā starp Igaunijas Sāremā salu un Ventspili. Tiek plānots, ka pēc valsts konkursa rezultātiem noskaidrosies operators un konkrēti nosacījumi. 2019.gada rudenī ir plānots pāriet pie nākamā jautājuma par konkrētākām finanšu saistībām. Kā arī plānots parakstīt vienošanos par sadarbību, kurā tiks apliecināta vēlme atklāt prāmju satiksmi starp Ventspili un Mentu ostu Sāremā jau 2020.gada vasarā.

|  |
| --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** |
| Satiksmes ministrijas viedoklis:  Satiksmes ministrijai un VAS „Latvijas Jūras administrācija” kompetences ietvaros nav iebildumu jautājuma izskatīšanai SVK sēdē. |

**Latvijas priekšlikums jautājuma virzībai:**

Saglabāt jautājumu par prāmja savienojumu starp Sāremā salu un Kurzemi.

**2.2.4. Vienota ģeodēziskā pamatojuma izveide dzelzceļa līnijas *Rail Baltica* izbūvei**

Jautājuma būtība: Latvijā un Igaunijā tiek lietotas dažādas ģeodēzisko koordinātu sistēmas, karšu projekcijas un iespējams atšķirīgi augstumu modeļi. Projekta *Rail Baltica* realizācijā Latvijas Ģeotelpiskās informācijas aģentūrai un Igaunijas zemes dienestam ir svarīgi vienoties par vienota ģeodēziskā pamatojuma izveidi. 2018.gadā SVK sēdē Tallinā, Igaunijā aktualizēts jautājums un uzdots to risināt Latvijas Ģeotelpiskās informācijas aģentūrai un Igaunijas zemes dienestam. 2018. gada 27. novembrī Latvijas Ģeotelpiskās informācijas aģentūras vadība un speciālisti tiekas ar *Rail Bailtica* Būvniecības informācijas pārvaldības menedžeri un speciālistiem, kā arī Rīgas Tehniskās universitātes docentu Mārtiņu Reiniku. Tiek izskaidrota problēma un sekas. 2019. gada 16. aprīlī “Rail Baltica” rīko apaļā galda tikšanos Kr.Valdemāra ielā 8, Rīgā. Piedalās plaša “Rail Baltica” speciālistu delegācija, Latvijas Ģeotelpiskās informācijas aģentūra, Igaunijas zemes dienests un Viļņas Ģedimina universitātes, Ģeodēzijas institūts kā Lietuvas puses pārstāvji. Tikšanās reizē izrunātas atšķirīgās ģeodēziskās koordinātu sistēmas, to transformāciju iespējas, problēmas, kas var rasties, iespējamie risinājumi u.tml. Noslēgumā sagatavots *Rail Baltica* protokols un primāri risināmie jautājumi, kam piešķirts konfidencialitātes statuss. 2019. gada 12. augustā no *Rail Baltica* saņemta informācija, ka Latvijas un Igaunijas plānošanas tehniskajā specifikācijā ir iekļautas prasības par speciāla ģeodēziskā tīkla izveidi pierobežā un tīkla pārbaudi Latvijas Ģeotelpiskās informācijas aģentūrā un Igaunijas zemes dienestā. *Rail Baltica* celtniecības un uzturēšanas fāzēm ir paredzēts veidot speciālu ģeodēzisko izpēti.

|  |
| --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** |
| Aizsardzības ministrijas viedoklis:  Turpināt sadarbību ar *Rail Baltica* vadību un Igaunijas kolēģiem.  Satiksmes ministrijas viedoklis:  Patreizējā *Rail Baltica* projekta attīstības stadijā iesaistes nepieciešamība valsts līmenī nav identificēta. |

**Latvijas priekšlikums jautājuma virzībai:**

Neiekļaut 2020.gada SVK darba kārtībā jautājumu par vienota ģeodēziskā pamatojuma izveidi dzelzceļa līnijas *Rail Baltica* izbūvei, jo turpmāk šo jautājumu risinās abu valstu atbildīgie dienesti kopā ar *Rail Baltica* projekta vadību.

**2.3. Savstarpējo pārrobežu glābšanas operāciju procedūru un plānu saskaņošana**

Jautājuma būtība: 2018.gada nogalē visās Baltijas valstīs ir ratificēts 2017.gadā parakstītais Latvijas Republikas valdības, Igaunijas Republikas valdības un Lietuvas Republikas valdības nolīgums par sadarbību katastrofu novēršanas, gatavības un reaģēšanas jomā. Lai īstenotu šo nolīgumu, ir uzsākts darbs pie trīspusēja Latvijas, Igaunijas un Lietuvas Operatīvās sadarbības līguma izstrādes. 2019.gada 9.-10.maijā notika pirmā līguma izstrādē iesaistīto pušu tikšanās. Jautājums par kopējas pārrobežu kapacitātes veidošanu, saskaroties ar nekontrolētu masveida iedzīvotāju pārvietošanos tika pārrunāts ikgadējā Latvijas, Lietuvas, Igaunijas ugunsdzēsības un glābšanas dienestu ģenerāldirektoru sanāksmē, kas noritēja 2018. gada 6.-7.decembrī. Vienlaikus svarīga ir arī citu dienestu, piemēram, Valsts meža dienesta sadarbība un informācijas apmaiņa attiecībā uz mežu ugunsgrēku atklāšanu, ierobežošanu un likvidēšanu pierobežas zonās, kas potenciāli var sasniegt tādu apmēru, kad vienas valsts spējas nav pietiekamas, lai situāciju ierobežotu un novērstu dabas katastrofu.

|  |
| --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** |
| Iekšlietu ministrijas viedoklis:  Jautājuma par dienestu spēju efektīvi nodrošināt pasākumu kopumu nekontrolētas masveida cilvēku pārvietošanās gadījumā no valsts uz valsti un valsts iekšienē turpmākai virzībai ir nepieciešams organizēt pieredzes apmaiņu starp Baltijas valstīm un identificēt kapacitātes trūkumus. Pierobežas masveida evakuācijas plāna paraugs ir apstiprināts Lietuvā 2018. gada decembrī, līdz ar to Latvija un Igaunija potenciāli izskatīs iespēju sazināties un apmainīties ar pieredzi ar Lietuvas atbildīgajiem dienestiem par to, kā šāds plāns ir īstenojams un kādi līgumi, spējas un resursi tiktu iesaistīti potenciālas masveida iedzīvotāju evakuācijas gadījumā, kas pārsniedz vienas valsts kapacitāti.  Tāpat nepieciešams izstrādāt kopējus projektus, kuru ietvaros būtu iespējams nodrošināt resursus ārkārtas masveida izmitināšanas nometnes iekārtošanai *(Emergency mass shelter capacity),* organizēt iesaistīto dienestu mācības, un izstrādāt ieteikumus sabiedrības informēšanai par rīcību evakuācijas gadījumā. |

**Latvijas priekšlikums jautājuma virzībai:**

Saglabāt SVK sēžu darba kārtībā jautājumu par kopēju resursu izveidi, plānošanu un reaģēšanu nekontrolētas masveida cilvēku pārvietošanās gadījumā reģionālā līmenī.

**2.4. Kopīgas iepakojumu depozīta sistēmas izveide starp Igauniju un Latviju**

Jautājuma būtība: 2018.gadā Igaunijas puse ierosināja apspriest vienotas iepakojumu depozīta sistēmas izveidi starp Igauniju un Latviju SVK formātā. Puses sniedza informāciju par situāciju ar iepakojumu depozīta sistēmām katrā valstī. Igaunijā iepakojumu depozīta sistēma veiksmīgi strādā kopš 2005.gada. Latvijā tā ir plānošanas procesā. Pašlaik Latvijas Republikas Saeimas Tautsaimniecības, agrārās, vides un reģionālās politikas komisijā tiek skatīti grozījumi Iepakojuma likumā. Tika iesniegti priekšlikumi uz likumprojekta "Grozījumi Iepakojuma likumā" 3.lasījumu, likumprojekta tālāka skatīšana paredzēta oktobrī. Patlaban ir panākta politiskā vienošanās attiecībā uz depozīta sistēmas konceptu – Latvijas Republikas Saeimā pieņemšanai 3.lasījumā tiek virzīts likumprojekts, kas paredz ieviest depozīta sistēmu dzērienu iepakojumam.

|  |
| --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** |
| Vides aizsardzības un reģionālās attīstības ministrijas viedoklis:  Kopumā Latvija pozitīvi raugās uz kopīgas Baltijas valstu depozīta sistēmas izveides iniciatīvu.  Tiklīdz likumprojekts tiks pieņemts 3.lasījumā un paziņots Eiropas Komisijai, būs iespējams turpināt sarunas ar Igaunijas Vides ministrijas pārstāvjiem. |

**Latvijas priekšlikums jautājuma virzībai:**

Iekļaut SVK darba kārtībā jautājumu par kopīgas iepakojumu depozīta sistēmas izveidi starp Igauniju un Latviju.

**2.5. Ģeodēziskās atskaites sistēmas vienādošana Latvijas-Igaunijas robežas tuvumā**

Jautājuma būtība: Jautājumu par Ģeodēziskās atskaites sistēmas vienādošanu Latvijas-Igaunijas robežas tuvumā ierosināja Aizsardzības ministrijas padotības iestāde Latvijas Ģeotelpiskās informācijas aģentūra, norādot, ka Latvijā un Igaunijā tiek lietotas dažādas ģeodēzisko koordinātu sistēmas, karšu projekcijas un atšķirīgi augstumu modeļi.

|  |
| --- |
| **Par nozari atbildīgās Latvijas institūcijas vai ieinteresētas pašvaldības viedoklis vai priekšlikums** |
| Aizsardzības ministrijas viedoklis:  Latvijā un Igaunijā ģeotelpisko datu un informācijas sagatavošanā lieto dažādas ģeodēziskās atskaites sistēmas (koordinātu un augstumu sistēmas, kartogrāfiskās projekcijas, mēroga koeficientus u.tml.). To vienādošana robežas tuvumā un attiecīgu ģeotelpisko (t.i. ģeodēzisko) datu atjaunošana atvieglotu darbības infrastruktūras projektos, tādos kā pārrobežu būvniecība, zemes plānošana un pārvaldība, lokācijas vietā bāzēti servisi, valsts robežas uzturēšanas darbi u.c. Aktuāli un harmonizēti publiski pieejami ģeotelpiskie dati un servisi atvieglos dažādu infrastruktūras objektu un visa vieda servisu attīstību robežas tuvumā. Ģeodēziskās atskaites sistēmas vienādošana nepieciešama visas Latvijas-Igaunijas robežas garumā. |

**Latvijas priekšlikums jautājuma virzībai:**

Iekļaut SVK darba kārtībā jautājumu par Ģeodēziskās atskaites sistēmas vienādošanu Latvijas-Igaunijas robežas tuvumā.

**3. Turpmākā darbība SVK ietvaros**

3.1.Atbildīgajām institūcijām, kuru pārstāvji ir apstiprināti Latvijas – Igaunijas SVK, atbilstoši savai kompetencei:

* + 1. piedalīties 2020.gada SVK sēdē un nodrošināt viedokļa paušanu un Latvijas pozīcijas aizstāvēšanu atbilstoši informatīvajā ziņojumā iekļautajiem priekšlikumiem;
    2. nodrošināt un sekmēt 2019.gada SVK sēdē pieņemto lēmumu īstenošanu un pēc pieprasījuma informēt Vides aizsardzības un reģionālās attīstības ministriju par to izpildes gaitu.
  1. VARAM:
     1. nodrošināt SVK 2020.gada sēdes darba kārtības un izskatāmo jautājumu sagatavošanu, koordinējot Latvijas puses pozīciju;
     2. nepieciešamības gadījumā aktualizēt Latvijas delegācijas sastāvu dalībai 2020.gada SVK sēdē;
     3. piedalīties 2020.gada SVK sēdes organizēšanā un vadībā, ja būs panākta vienošanās ar Igaunijas pusi par tās nepieciešamību.

Vides aizsardzības un reģionālās

attīstības ministrs J.Pūce

V.Prokopoviča

67026471, [vita.prokopovica@varam.gov.lv](mailto:vita.prokopovica@varam.gov.lv)